Daidaloksen kuvanveistoa edustava niin kutsuttu *Auxerren nainen*, n. 640 eaa. Louvre.
**Daidaloksen kuvanveisto** (*daidalinen kuvanveisto/tyyli*) on antiikin Kreikan kuvanveiston tyyli, joka sijoittuu geometrisen ja arkaaisen kauden väliin noin vuosina 660–610 eaa. Tyylin veistoksissa on voimakas itämainen vaikutus.

Historia
--------

Daidaloksen kuvanveistolle ominainen tyyli kehittyi niin kutsutulla orientalisoivalla kaudella, joka voidaan nähdä myös arkaaisen kauden varhaisvaiheena. Sitä seurasi varsinainen taidehistoriallinen arkaainen kausi noin 610–600 eaa. alkaen. Orientalisoivalla kaudella kreikkalainen kulttuuri sai paljon vaikutteita Lähi-idästä. Daidaloksen kuvanveistoa tuotettiin erityisesti Kreetalla, Peloponnesoksella ja Rhodoksella. Sen edustajiin lukeutuvat muun muassa kreetalaisiksi mainitut Dipoinos ja Skyllis.

Tyyli sai nimensä siitä, että kreikkalaiset pitivät myyttistä Daidalosta ensimmäisenä, joka oli tehnyt jumalia esittäneitä veistoksia. Tämän katsottiin olleen kotoisin Ateenasta ja suunnitelleen myös Knossoksen labyrintin. Kreikkalaisessa tarustossa tämä sijoittui todellista Daidaloksen tyyliä paljon varhaisempaan aikaan, minolais-mykeneläiselle kaudelle 1000-luvulle eaa. Myöhemmät kreikkalaiset eivät kuitenkaan tehneet tällaisia ajallisia erotteluja. Pausanias katsoi, että ihmiset kutsuivat muinaisina aikoina, jo ennen Daidalosta, puisia patsaita nimellä *daidala* (δαίδαλα).

Veistokset
----------

Daidaloksen tyylin veistoksissa on voimakas itämainen vaikutus. Veistokset ovat jäykkiä ja frontaalisia. Kasvot ovat kolmiomaiset, silmät ja nenä suuret ja hiukset peruukkimaiset. Veistosten materiaaleina ovat kivi, savi, puu ja norsunluu. Tunnetuin esimerkki tyylistä on niin kutsuttu *Auxerren nainen* (n. 640 eaa). Monien veistosten oletetaan olleen tarkoitettu votiivilahjoiksi.

* Daidalinen kamana, Rhizenia, n. 650–600 eaa.Daidalinen kamana, Rhizenia, n. 650–600 eaa.
* Yksityiskohta edellisestä.Yksityiskohta edellisestä.
* Daidalisen koren torso, Eleutherna, 600-luku eaa.Daidalisen koren torso, Eleutherna, 600-luku eaa.
* Daidalinen torso, n. 630 eaa.Daidalinen torso, n. 630 eaa.
* Daidalinen jumalatar, Sisilia, n. 600 eaa.Daidalinen jumalatar, Sisilia, n. 600 eaa.

Lähteet
-------

1. 1 2 3  Castrén, Paavo & Pietilä-Castrén, Leena: "Daidaloksen kuvanveisto", *Antiikin käsikirja*, s. 115. Helsinki: Otava, 2000. ISBN 951-1-12387-4.
2. ↑  Daedalic Greek Sculpture *Art Encyclopedia*. Viitattu 20.1.2020.
3. 1 2 3  Daedalic sculpture *Encyclopaedia Britannica*. Viitattu 20.1.2020.
4. 1 2  Archaeologies of the Greek Past: Daedalic style Joukowsky Institute for Archaeology & the Ancient World. Viitattu 20.1.2020.
5. ↑  Smith, William: "Dipoenus and Scyllis", *Dictionary of Greek and Roman Biography and Mythology*. Boston: Little, Brown and Company, 1849–1867. Teoksen verkkoversio.
6. ↑  Rodgers, Nigel: *Ancient Greece. An Illustrated History*, s. 330–331. Lorenz Books, 2017. ISBN 978-0-7548-3357-4.
7. ↑  Liddell, Henry George & Scott, Robert: δαίδαλος / δαίδαλα, τά *A Greek-English Lexicon*.  1940. Oxford:  Clarendon Press / Perseus Digital Library, Tufts University.  (englanniksi)
8. ↑  Pausanias: *Kreikan kuvaus* 9.3.2 (kreik.) (engl. käännös).

Aiheesta muualla
----------------

* Kuvia tai muita tiedostoja aiheesta **Daidaloksen kuvanveisto** Wikimedia Commonsissa